તેમનો જન્મ સૂર્યની દશામાં થયો, સૂર્ય કેન્દ્રમાં પહેલા સ્થાનમાં છે. સૂર્યની દશા કર્ક લગ્નના જાતકોને સમ છે. લગભગ બે વર્ષની ઉમર પછી લગ્નેશ ચંદ્રની દશા આવી, આ જન્મકુંડળીમાં ચંદ્ર લગ્નેશ છે અને લાભ ભાવે પોતાની ઉચ્ચ રાશિમાં છે. ચંદ્ર અને શુક્ર, લાભેશ અને લગ્નેશ વચ્ચે પરિવર્તનનો યોગ છે. શુક્ર અને ચંદ્ર બંને સ્ત્રી તત્વ દર્શાવતા ગ્રહો વચ્ચે સંબંધ શ્રીદેવીમાં સુંદરતા અને આકર્ષણરૂપે પ્રગટ થયા છે. જ્યોતિષમાં શુક્રને આકર્ષણ અને સુંદરતા સાથે વધુ સંબંધ છે તેવું કહ્યું છે પણ આ જન્મકુંડળીમાં એ ફલિત થાય છે કે બળવાન ચંદ્ર પણ અદભૂત સ્ત્રીતત્વનું સર્જન કરે છે. શ્રીદેવીનું સૌન્દર્ય શુક્ર નહીં પણ સૌમ્ય અને શુભ ચંદ્ર થકી હતું. વિતેલા જમાનાની અન્ય એક ખ્યાતનામ અભિનેત્રી વૈજયંતી માલાને પણ વૃષભનો ચંદ્ર નવમે છે.